pythainlp/thaigov-v2-corpus-22032023 huggingface dataset:
วันจันทร์ที่ 20 มิถุนายน 2565
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้มอบประกาศนียบัตรตราสัญลัษณ์ Thai select ให้แก่"ร้านครัวไทย" เมื่อวันจันทร์ที่ 20 มิถุนายน 2565
ณ เมืองเรคยาวิก สาธารณรัฐไอซ์แลนด์ นายจุรินทร์  ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์  พร้อมด้วย นายบุณยฤทธิ์ กัลยาณมิตร ปลัดกระทรวงพาณิชย์
นางสาววิมลพัชระ รักษาเกียรติ เอกอัครราชทูตไทย ประจำกรุงออสโล นายภูสิต รัตนกุล เสรีเริงฤทธิ์ อธิบดีกรมส่งเสริมการค้าระหว่างประเทศ ได้มอบประกาศนียบัตรตราสัญลัษณ์ Thai select ให้แก่"ร้านครัวไทย" ที่เมืองเรคยาวิก สาธารณรัฐไอซ์แลนด์ โดยร้านครัวไทย เป็นร้านอาหารไทยแห่งแรกในไอซ์แลนด์ที่ได้รับประกาศนียบัตร Thai Select
นายจุรินทร์ กล่าวว่า “ได้มีร้านอาหารไทยมาหารือ ให้ร้านอาหารไทยในไอซ์แลนด์เป็นอาหารไทยแท้ ที่ไม่ดัดแปลงจนเสียอัตลักษณ์ ตนจึงขอให้ทูตพาณิชย์ที่ดูแลร้านอาหารไทยที่ไอซ์แลนด์กำชับและติดตามต่อไป อาหารไทยแท้จะให้ตรา Thai Select ซึ่งเป็นตราการันตีความเป็นอาหารที่มีอัตลักษณ์ของความเป็นไทยให้คนไอซ์แลนด์มั่นใจ และขอความร่วมมือคนไทยทำอาหารไทยอย่าทำให้เสียความเป็นอัตลักษณ์ของความเป็นไทย”
ข้อมูลจากกรมส่งเสริมการค้าระหว่างประเทศระบุว่า ร้านอาหาร "ครัวไทย" เป็นร้านอาหารขนาด 75 ที่นั่ง ดำเนินกิจการโดยคุณยุพิน ลำภา ซึ่งเป็นคนไทยที่มาตั้งรกรากที่ไอซ์แลนด์นานกว่า 30 ปี โดยได้ประกอบกิจการร้านอาหารไทยในไอซ์แลนด์มากว่า 20 ปี ปัจจุบันมีร้านครัวไทยมี 2 สาขาในเมืองเรคยาวิก มีเมนูอาหารไทยให้เลือกหลากหลาย โดยอาหารที่ชาวไอซ์แลนด์นิยม ได้แก่ ผัดไทย มัสมั่น ข้าวผัด ผีฝัดกระเพรา เป็นต้น
ซึ่งตราสัญลักษณ์ Thai Select เป็นเครื่องหมายที่กรมส่งเสริมการค้าระหว่างประเทศ กระทรวงพาณิชย์ มอบให้กับร้านอาหารไทยที่ให้บริการและจำหน่ายอาหารไทยรสชาติไทยแท้ ผ่านกระบวนการและขั้นตอนของการปรุงอาหารด้วยส่วนผสมตามตำรับอาหารไทย โดยตราสัญลักษณ์ Thai SELECT ในต่างประเทศ แบ่งออกเป็น 3 ประเภท ตามเกณฑ์รูปแบบของร้าน การตกแต่งร้าน คุณภาพของอาหารและการบริการ ดังนี้
1. Thai SELECT Signature เป็นตราสัญลักษณ์ที่กระทรวงพาณิชย์ มอบให้กับร้านอาหารไทยที่ให้บริการอาหารไทยแท้คุณภาพยอดเยี่ยม มีการตกแต่งร้านสวยงาม และมีการบริการที่เป็นเลิศ เป็นร้านที่มีความโดดเด่นในภาพลักษณ์และเอกลักษณ์ของอาหารไทย
2. Thai SELECT Classic มอบให้ร้านอาหารไทย ที่ให้บริการอาหารรสชาติตามมาตรฐานของอาหารไทย มีคุณภาพดี มีการตกแต่งร้านและการบริการที่อยู่ในระดับดี
3. Thai SELECT Casual มอบให้กับร้านอาหารไทยในต่างประเทศที่ให้บริการอาหารที่มีรสชาติไทย แต่มีข้อจำกัดในด้านบริการ หรือเป็นร้านที่มีขนาดเล็ก และ/หรือมีความเรียบง่าย ให้ความรู้สึกสะดวกสบายในการใช้บริการ เช่น ร้านอาหารไทยในฟู้ดคอร์ท ร้าน Fast Food ร้านอาหารที่มีที่นั่งจำกัดหรือไม่มีที่นั่งหน้าร้าน Food Truck หรือร้านอาหารไทยที่มีเมนูไม่มากแต่ล้วนเป็นอาหารไทยที่มีรสชาติตามต้นตำรับไทย หรือเป็นร้านที่ให้บริการอาหารไทยแนว Street Food
ซึ่งปัจจุบันมีร้านอาหาร Thai Select ในยุโรปจำนวน 327 แห่ง จาก 1,500 แห่งทั่วโลก ทั้งนี้เพื่อรักษาคุณภาพร้านอาหารไทยในต่างประเทศ ร้านอาหารไทยที่จะได้รับตราสัญลักษณ์ Thai SELECT จึงต้องผ่านเกณฑ์การประเมินคุณลักษณะด้านเอกลักษณ์ความเป็นไทย ซึ่งให้ความสำคัญกับการควบคุมคุณภาพอาหาร รสชาติ วัตถุดิบ สุขอนามัย การตกแต่งร้านอาหาร และการบริการลูกค้าอันเป็นเลิศ อีกทั้งจะต้องรักษาคุณภาพร้านอาหารให้คงที่ เนื่องจากจะต้องรับการประเมินเพื่อต่ออายุตราสัญลักษณ์ทุก 3 ปี
วันพฤหัสบดีที่ 2 มิถุนายน 2565
พม. เชิญชวนแข่งขัน Hackathon เสนอนวัตกรรมช่วยกลุ่มเปราะบางในเมือง ลดผลกระทบจากโควิด - 19
พม. เชิญชวนแข่งขัน Hackathon เสนอนวัตกรรมช่วยกลุ่มเปราะบางในเมือง ลดผลกระทบจากโควิด - 19
วันนี้ (31 พ.ค. 65) เวลา 15.00 น. ที่กระทรวงการพัฒนาสังคมและความมั่นคงของมนุษย์ สะพานขาว กรุงเทพฯนางสาวแรมรุ้ง วรวัธ รองกระทรวงการพัฒนาสังคมและความมั่นคงของมนุษย์ (รองปลัด พม.)ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า เนื่องด้วยสถานการณ์การแพร่ระบาดของโควิด - 19ตั้งแต่ปี 2563 เป็นต้นมา ได้ส่งผลกระทบอย่างต่อเนื่องทั้งด้านมิติเศรษฐกิจและสังคมต่อประชาชนทุกกลุ่มเป้าหมายและทุกช่วงวัย โดยเฉพาะกลุ่มคนเปราะบางมีความเสี่ยงสูงที่จะได้รับผลกระทบรุนแรงกว่ากลุ่มอื่น ซึ่งจากการศึกษาผลกระทบของการแพร่ระบาดของโควิด - 19ในชุมชนแออัดในพื้นที่เขตกรุงเทพฯ ชั้นใน พบว่า โควิด - 19มีผลกระทบต่อผู้มีรายได้น้อยหรือคนจนมาก ซึ่งเป็นกลุ่มเปราะบาง โดยเฉพาะในช่วงที่มีการปิดเมือง (Lockdown) และหลังจากเปิดเมืองแล้ว ยังคงมีผลกระทบอยู่ ไม่ว่าจะเป็นการลดลงของรายได้ การตกงาน ว่างงาน และการเป็นหนี้ เป็นต้น
นางสาวแรมรุ้งกล่าวต่อไปว่า กระทรวง พม. มีภารกิจสำคัญในการคุ้มครอง ช่วยเหลือกลุ่มเปราะบาง อีกทั้งบูรณาการการทำงานร่วมกับภาคีเครือข่ายทุกภาคส่วน เพื่อยกระดับพัฒนาคุณภาพและความมั่นคงในชีวิต จึงได้จัดการแข่งขัน Hackathon ในประเด็นการลดผลกระทบที่เกิดขึ้นกับกลุ่มเปราะบางในสังคมเมืองในยุคการระบาดของโรค COVID - 19 เพื่อให้ได้ข้อเสนอนวัตกรรมทางสังคมสำหรับกลุ่มเปราะบางในสังคมเมืองที่นำไปสู่การลดผลกระทบด้านต่างๆ หรือรองรับการเปลี่ยนแปลงในการดำรงชีวิตและการประกอบอาชีพจากผลกระทบของโควิด - 19โดยเปิดรับสมัครผู้เข้าร่วมแข่งขัน ได้แก่ ข้าราชการ พนักงานภาครัฐและเอกชน นักเรียน นิสิต นักศึกษา และประชาชนทั่วไป รวมทีมๆ ละ 4 คน จากนั้น จะพิจารณาคัดเลือกให้เหลือเพียง 10 ทีม เพื่อเข้าไปแข่งขันรอบสุดท้ายในวันที่ 23 - 24 มิถุนายน 2565 ณ โรงแรมมิราเคิล แกรนด์ คอนเวชั่น ทั้งนี้ ผู้ชนะเลิศ มีเงินรางวัล 30,000 บาท รางวัลรองชนะเลิศ มีเงินรางวัล 10,000 บาท และรางวัลชมเชย มีเงินรางวัล 5,000 บาท
นางสาวแรมรุ้งกล่าวเพิ่มเติมว่า กระทรวง พม. ขอเชิญชวนผู้สนใจสมัครเข้าร่วมแข่งขันได้ที่https://forms.gle/FmVr8Ls99CJHD5so7ภายในวันที่ 15 มิถุนายน 2565 และประกาศผลการพิจารณาคัดเลือก 10 ทีมที่ได้สิทธ์เข้าไปแข่งขันรอบสุดท้าย ในวันที่ 20 มิถุนายน 2565 ผ่านทางเว็บไซต์https://www.m-society.go.thหัวข้อ ข่าวประชาสัมพันธ์ สามารถสอบถามรายละเอียดเพิ่มเติมได้ที่กองพัฒนานโยบายและนวัตกรรมทางสังคม สำนักงานปลัดกระทรวง พม. โทร. 0 2202 9050 หรืออีเมล์inv.sipd@m-society.go.th
วันเสาร์ที่ 14 สิงหาคม 2564
รมว.สธ. หนุนฉีดวัคซีนโควิดที่ รพ.สต.-หน่วยเคลื่อนที่ เพิ่มความครอบคลุมประชาชนโดยเฉพาะกลุ่มเสี่ยง
รองนายกรัฐมนตรี และรัฐมนตรีว่าการกระทรวงสาธารณสุข เผย ศูนย์ปฏิบัติการฉุกเฉินด้านการแพทย์และสาธารณสุข กระทรวงสาธารณสุข เห็นชอบแนวทางการฉีดวัคซีนป้องกันโรคโควิด 19 ในโรงพยาบาลส่งเสริมสุขภาพตำบล และหน่วยฉีดวัคซีนเคลื่อนที่
รองนายกรัฐมนตรี และรัฐมนตรีว่าการกระทรวงสาธารณสุข เผย ศูนย์ปฏิบัติการฉุกเฉินด้านการแพทย์และสาธารณสุข กระทรวงสาธารณสุข เห็นชอบแนวทางการฉีดวัคซีนป้องกันโรคโควิด 19 ในโรงพยาบาลส่งเสริมสุขภาพตำบล และหน่วยฉีดวัคซีนเคลื่อนที่ เพิ่มความครอบคลุมประชาชนโดยเฉพาะกลุ่มเสี่ยง 608 โดยพื้นที่โคราชขานรับเป็นจังหวัดแรก
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ว่า กระทรวงสาธารณสุขได้เร่งรัดการฉีดวัคซีนในกลุ่มเสี่ยง ได้แก่ ผู้สูงอายุ 60 ปีขึ้นไป ผู้ป่วย 7 กลุ่มโรคเรื้อรัง และหญิงตั้งครรภ์ 12 สัปดาห์ขึ้นไป (กลุ่ม 608) เนื่องจากหากติดเชื้อจะเสี่ยงเกิดอาการหนักและเสียชีวิตได้มากกว่าคนทั่วไป กำหนดเป้าหมายความครอบคลุมร้อยละ 70 ในพื้นที่สีแดง และร้อยละ 50 ในจังหวัดที่เหลือ ภายในสิ้นเดือนสิงหาคมนี้ โดยที่ประชุมศูนย์ปฏิบัติการฉุกเฉินด้านการแพทย์และสาธารณสุข กระทรวงสาธารณสุข
ได้เห็นชอบแนวทางการให้บริการฉีดวัคซีนป้องกันโรคโควิด 19 ในโรงพยาบาลส่งเสริมสุขภาพตำบล (รพ.สต.) และการจัดบริการในรูปแบบหน่วยฉีดวัคซีนเคลื่อนที่ (Mobile Unit) เพื่อให้ประชาชนโดยเฉพาะกลุ่มเสี่ยงเข้าถึงวัคซีนได้มากขึ้น
โดยทั้งการฉีดวัคซีนที่โรงพยาบาลส่งเสริมสุขภาพตำบล และหน่วยฉีดวัคซีนเคลื่อนที่ที่ทีมบุคลากรทางการแพทย์ออกไปให้บริการตามบ้าน ที่พัก หรือรถเคลื่อนที่ นอกจากอุปกรณ์พร้อมให้บริการด้านการฉีดวัคซีนแล้ว จะต้องมีอุปกรณ์กู้ชีพพร้อมดูแลผู้ป่วยฉุกเฉินที่อาจจะเกิดขึ้นได้ด้วย ซึ่งจังหวัดนครราชสีมาเป็นจังหวัดแรกที่ขานรับนโยบาย โดยสำนักงานสาธารณสุขจังหวัดนครราชสีมาได้นำผู้ที่ลงทะเบียนฉีดวัคซีนและอาศัยอยู่ในชุมชนมารับการฉีดวัคซีนที่สถานีอนามัยเฉลิมพระเกียรติ 60 พรรษา นวมินทราชินี ตำบลหนองสาหร่าย อำเภอปากช่องส่วนผู้ป่วยติดบ้านติดเตียงได้ส่งทีมบุคลากรการแพทย์เข้าไปฉีดวัคซีนให้ถึงบ้านด้วย
"จากการพูดคุยกับประชาชนที่มารับการฉีดวัคซีนโควิด 19 วันนี้ พบว่าทุกคนมีความพึงพอใจอย่างมาก เพราะเข้ารับบริการได้สะดวกขึ้น ไม่ต้องเดินทางไกลเข้าไปฉีดวัคซีนที่จุดฉีดในเมือง และไม่แออัด ซึ่งหน่วยงานของกระทรวงสาธารณสุขพร้อมจัดบริการเพื่อให้ประชาชนเข้าถึงการฉีดวัคซีนให้มากที่สุดและเกิดความครอบคลุม" นายอนุทินกล่าว
*********************************** 14 สิงหาคม 2564
วันศุกร์ที่ 19 พฤศจิกายน 2564
กรมทางหลวงชนบท รายงานสถานการณ์สายทางที่ได้รับผลกระทบจากอุทกภัยในพื้นที่ 7 จังหวัดประจำวันที่ 19 พฤศจิกายน 2564 เวลา 08.30 น. สัญจรผ่านได้ 14 สายทาง ไม่สามารถสัญจรผ่านได้ 4 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 19 พฤศจิกายน 2564 เวลา 08.30 น. ว่า มีถนนทางหลวงชนบทที่ประสบอุทกภัยในพื้นที่ 7 จังหวัด รวม 18 สายทาง สัญจรผ่านได้ 14 สายทาง และไม่สามารถสัญจรผ่านได้ 4 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 19 พฤศจิกายน 2564 เวลา 08.30 น. ว่า มีถนนทางหลวงชนบทที่ประสบอุทกภัยในพื้นที่ 7 จังหวัด ได้แก่ พระนครศรีอยุธยา ชัยภูมิ สุรินทร์ มหาสารคาม ร้อยเอ็ด สุพรรณบุรี และนครปฐม รวม 18 สายทาง สามารถสัญจรผ่านได้ 14 สายทาง และไม่สามารถสัญจรผ่านได้ 4 สายทาง แบ่งเป็น น้ำท่วมสูง 3 สายทาง (3 แห่ง) ทางขาด โครงสร้างทางชำรุด กัดเซาะ 1 สายทาง (1 แห่ง) รายละเอียดดังนี้
1. สายทาง ชย.024 สะพานข้ามแม่น้ำชี ท่านกโง่ อำเภอคอนสวรรค์ จังหวัดชัยภูมิ เส้นทางขาด (ช่วง กม. ที่ 2+000 - 3+600)
2. สายทาง รอ.033 ถนนเชิงลาดสะพานข้ามลำน้ำชี สะพานคุยโพธิ์ - หนองแก่ง อำเภอโพธิ์ชัย จังหวัดร้อยเอ็ด น้ำท่วมสูง 70 เซนติเมตร (ช่วง กม. ที่ 2+065 - 3+490)
3. สายทาง อย.5034 แยกทางหลวงชนบท อย.3006 (กม. ที่ 0+900) - บ้านดอนทอง อำเภอลาดบัวหลวง และเสนา จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 0+000 - 7+250)
4. สายทาง อย.3049 แยก ทล.340 (กม. ที่ 55+900) - บ้านบางตาเถร อำเภอลาดบัวหลวง จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 0+000 - 8+530)
ทั้งนี้ ทช. ได้ดำเนินการติดตั้งป้ายเตือน ป้ายแนะนำเส้นทางเลี่ยงบริเวณสายทางที่ได้รับผลกระทบจากอุทกภัยเรียบร้อยแล้ว พร้อมทั้งได้จัดเจ้าหน้าที่ติดตามสถานการณ์อุทกภัยอย่างใกล้ชิด เพื่อเข้าช่วยเหลือประชาชนและฟื้นฟูสายทางที่ได้รับผลกระทบอย่างเร่งด่วน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม หากเกิดเหตุอุทกภัยบริเวณสายทางสามารถแจ้งเหตุได้ที่สายด่วนกรมทางหลวงชนบท โทร. 1146
วันศุกร์ที่ 9 กรกฎาคม 2564
ท่าอากาศยานสุวรรณภูมิ ประสานกรมควบคุมมลพิษติดตั้งเครื่องวัดมลพิษทางอากาศ พบคุณภาพอากาศอยู่ในเกณฑ์ที่ดีมากและเป็นไปตามมาตรฐานทุกดัชนี
...
จากกรณีที่เกิดเหตุระเบิดและเพลิงไหม้อย่างรุนแรงภายในโรงงานผลิตเม็ดโฟมพลาสติกในซอยกิ่งแก้ว 21 ตั้งแต่เช้าตรู่ของวันที่ 5 กรกฎาคม 2564 ที่ผ่านมา จนปัจจุบันเหตุเพลิงไหม้ดังกล่าวได้คลี่คลายและสงบลงแล้ว ท่าอากาศยานสุวรรณภูมิ (ทสภ.) มีความห่วงใยด้านสุขภาพของผู้ปฏิบัติงานรวมถึงผู้ใช้บริการจึงได้ขอรับการสนับสนุนจากกรมควบคุมมลพิษติดตั้งเครื่องวัดมลพิษทางอากาศได้นำรถตรวจวัดคุณภาพอากาศในบรรยากาศแบบเคลื่อนที่ (Mobile Unit) ไปติดตั้งบริเวณเขตปลอดอากร ทสภ. (ด้านทิศเหนือของ ทสภ.) เพื่อติดตามเฝ้าระวังผลกระทบจากเพลิงไหม้โรงงานผลิตเม็ดโฟมพลาสติกในซอยกิ่งแก้ว โดยสารมลพิษที่ตรวจวัด ได้แก่ PM10, PM2.5, CO, NO2, SO2, O3 และ H2S ซึ่งผลการตรวจวัดคุณภาพอากาศพบอยู่ในเกณฑ์ที่ดีมากและเป็นไปตามมาตรฐานทุกดัชนี ทั้งนี้สามารถติดตามเช็คคุณภาพอากาศผ่านทางเว็บไซต์ Air4Thai.com และแอปพลิเคชั่น Air4Thai ได้อีกทางหนึ่ง
ทสภ. จะติดตามสถานการณ์และทำงานร่วมกับหน่วยงานที่เกี่ยวข้อง
เพื่อประเมินและติดตามคุณภาพทางอากาศอย่างใกล้ชิด รวมถึงจะให้ความร่วมมือและปฏิบัติตามมาตรการของกรมควบคุมมลพิษอย่างเคร่งครัด โดยยึดมั่นความรับผิดชอบต่อสังคมส่วนรวมเป็นสำคัญ เพื่อสร้างความมั่นใจให้ผู้ปฏิบัติงาน ผู้ใช้บริการ และร่วมสร้างกำลังใจให้ทุกท่านผ่านสถานการณ์ที่ยากลำบากนี้ไปด้วยกัน ทั้งนี้หากผู้ใช้บริการต้องการสอบถามรายละเอียดเพิ่มเติมสามารถติดต่อได้ที่ AOT Contact Center หมายเลขโทรศัพท์ 1722 ตลอด 24 ชั่วโมง
วันศุกร์ที่ 26 พฤศจิกายน 2564
ครม. ไฟเขียว โครงการ "อาชีวะ สร้างช่างฝีมือ ตามแนวทางโรงเรียนพระดาบส" จำนวน 30 แห่ง วงเงิน 1,169 ล้านบาท สร้างโอกาสทางการศึกษาให้ประชาชนในพื้นที่ห่างไกล
.....
ที่ประชุม ครม. (23 พ.ย.) เห็นชอบในหลักการโครงการอาชีวะ สร้างช่างฝีมือ ตามแนวทางโรงเรียนพระดาบส จำนวน 30 แห่ง เป็นระยะเวลา 10 ปี ตั้งแต่ปีงบประมาณ 2566 - 2575 พร้อมอนุมัติกรอบวงเงิน 1,169 ล้านบาท สำหรับเป็นค่าใช้จ่ายดำเนินโครงการ
.
โครงการดังกล่าว มีวัตถุประสงค์เพื่อสร้างโอกาสทางการศึกษาให้แก่เด็ก เยาวชน และประชาชนในพื้นที่ห่างไกลที่มีฐานะยากจน ขาดโอกาสทางการศึกษาหรือว่างงาน จะได้มีทักษะวิชาชีพติดตัว สามารถทำงานประกอบอาชีพได้
.
มีเป้าหมายจำนวน 900 คนต่อปี รวม 9,000 คน โดยเป็นการศึกษาหลักสูตรระยะสั้นด้านอาชีพ 1 ปี คือ
> 6 เดือนแรก จัดฝึกทักษะช่างพื้นฐาน 11 ทักษะอาชีพ
> 3 เดือน ผู้เรียนสามารถเลือกทักษะที่สนใจเพื่อฝึกเป็นทักษะเฉพาะทาง
> 2 เดือน ผู้เรียนออกฝึกงานในสถานประกอบการ เพื่อฝึกทักษะอาชีพที่แท้จริง
> เดือนสุดท้าย ผู้เรียนเข้ารับการทดสอบมาตรฐานฝีมือแรงงานหรือมาตรฐานคุณวุฒิวิชาชีพ
#ไทยคู่ฟ้า#ร่วมต้านโควิด19
-------------------
วันศุกร์ที่ 13 พฤษภาคม 2565
โฆษกรัฐบาลเผย นายกฯ แนะผู้ปกครองเตรียมความพร้อมบุตร หลาน บอกวิธีปฏิบัติตนเมื่ออยู่ที่โรงเรียน เพื่อให้ปลอดภัยห่างไกลโรคโควิด-19 สำหรับการเปิดภาคเรียนที่ 1/2565 ในวันที่ 17 พ.ค. นี้
โฆษกรัฐบาลเผย นายกฯ แนะผู้ปกครองเตรียมความพร้อมบุตร หลาน บอกวิธีปฏิบัติตนเมื่ออยู่ที่โรงเรียน เพื่อให้ปลอดภัยห่างไกลโรคโควิด-19 สำหรับการเปิดภาคเรียนที่ 1/2565 ในวันที่ 17 พฤษภาคม นี้
วันที่ 13 พฤษภาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยสถานการณ์การแพร่ระบาดของโควิด-19 วันนี้ พบผู้ป่วยติดเชื้อรายใหม่ รวม 7,779 ราย จำแนกเป็น ผู้ป่วยจากในประเทศ 7,777 ราย ผู้ป่วยมาจากต่างประเทศ 2 ราย ผู้ป่วยสะสม 2,137,581 ราย (ตั้งแต่ 1 มกราคม 2565) หายป่วยกลับบ้าน 9,286 ราย หายป่วยสะสม 2,087,291 ราย (ตั้งแต่ 1 มกราคม 2565) ผู้ป่วยกำลังรักษา 75,864 ราย เสียชีวิต 56 ราย จำนวนผู้ป่วยปอดอักเสบรักษาตัวอยู่ในโรงพยาบาล 1,277 ราย เฉลี่ยจังหวัดละ 17 ราย อัตราครองเตียง ร้อยละ 17.1
โฆษกประจำสำนักนายกรัฐมนตรีเผย พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับการเตรียมความพร้อมการเปิดภาคเรียนที่ 1/2565 ซึ่งหลายสถานศึกษา โดยเฉพาะในพื้นที่กรุงเทพมหานคร จะเป็นการเปิดเรียนแบบออนไซต์เต็มรูปแบบ 100% ทุกระดับชั้น ขอความร่วมมือผู้ปกครองต้องเตรียมความพร้อม บุตร หลาน เน้นย้ำวิธีการปฏิบัติตนเมื่ออยู่ที่โรงเรียน สวมหน้ากากอนามัยให้ถูกต้องก่อนออกจากบ้าน เว้นระยะห่างจากเพื่อน ซึ่งธรรมชาติของเด็กเวลาเล่นกันอาจมีการสัมผัสใกล้ชิดกัน และหากลูกหลานมีอาการไข้ ไอ น้ำมูก ควรหยุดเรียนทันที เพื่อลดความเสี่ยงในการรับเชื้อโรคเพิ่มขึ้น และลดการแพร่กระจายเชื้อ ทั้งนี้ โรงเรียนต้องเคร่งครัดมาตรการสาธารณสุขเพื่อลดความเสี่ยงโควิดในโรงเรียน เน้นย้ำให้นักเรียนสวมหน้ากากอนามัย และการรักษาระยะห่าง คัดกรองวัดไข้ ก่อนเข้าโรงเรียน ลดการแออัด และความสะอาดในโรงเรียน การล้างมือหลังสัมผัสปุ่มสัมผัส ลูกบิดประตู และรับประทานอาหารปรุงสุกใหม่ และสำรวจตรวจสอบตนเองจะช่วยให้เด็กไปโรงเรียนอย่างมีความสุข และปลอดภัยห่างไกลโรคโควิด -19 ผู้ปกครองควรพาบุตรหลานไปรับวัคซีนโควิด-19 ก่อนไปโรงเรียน ทั้งนี้ นายกรัฐมนตรียังขอความร่วมมือทุกคนปฏิบัติตามมาตรการป้องกันโควิด-19 อย่างต่อเนื่อง ควบคู่กับการเดินหน้าเศรษฐกิจประเทศ และการเปิดภาคเรียนที่จะถึงนี้
วันพฤหัสบดีที่ 12 พฤษภาคม 2565
โฆษกฯ เผย “นายกฯ”  เชื่อมั่นพร้อมเดินหน้าประเทศสู่ความปกติใหม่ ขอผู้สัมผัสเสี่ยงสูงปฏิบัติตนตามมาตรการ 5+5
โฆษกฯ เผย “นายกฯ”  เชื่อมั่นพร้อมเดินหน้าประเทศสู่ความปกติใหม่ ขอผู้สัมผัสเสี่ยงสูงปฏิบัติตนตามมาตรการ 5+5    โดยยอดผู้ติดเชื้อโควิด-19 รายใหม่วันนี้ 8,019 ราย ขณะที่ผู้ป่วยรักษาตัวในรพ.  77,427 ราย และมีแนวโน้มลดลงต่อเนื่อง
วันนี้ (12 พฤษภาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ขณะนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมอยู่ระหว่างการเข้าร่วมการประชุมสุดยอดอาเซียน – สหรัฐอเมริกา สมัยพิเศษ (ASEAN –U.S. Special Summit) ณ กรุงวอชิงตัน สหรัฐอเมริกา แต่ยังคงติดตามสถานการณ์โควิด-19 ภายในประเทศอย่างใกล้ชิด รับทราบรายงานสถานการณ์ตัวเลขผู้ติดเชื้อ และจำนวนผู้ป่วยรักษาตัวในโรงพยาบาล โรงพยาบาลสนามและอื่น ๆ มีแนวโน้มลดลงอย่างต่อเนื่อง ล่าสุดวันนี้ (12 พฤษภาคม 2565) ผู้ป่วยกำลังรักษา 77,427 ราย ขณะที่มีจำนวนผู้ป่วยปอดอักเสบรักษาตัวอยู่ในโรงพยาบาล 1,353 ราย และอัตราครองเตียงลดลง ชี้เริ่มเป็นสัญญานที่ดีขึ้นในการเดินหน้าประเทศ จากความร่วมมือของทุกคนช่วยให้สถานการณ์การแพร่ระบาดของโควิด-19 ในประเทศอยู่ในระดับที่น่าพอใจ และมีสถานการณ์ดีขึ้นอย่างต่อเนื่อง ขอความร่วมมือทุกคนเฝ้าระวังตัวเองอย่างเคร่งครัด ตามมาตรการ Universal Preventation สำหรับผู้เสี่ยงสูง ยึดหลัก 5 + 5 กักตัวที่บ้าน 5 วัน ตรวจATK ในวันที่ 5 หลังสัมผัสใกล้ชิดผู้ป่วยครั้งสุดท้าย หรือหากมีอาการให้ตรวจ ATK ทันที และสังเกตอาการตัวเองต่อเนื่องอีก 5 วัน โดยสามารถใช้ชีวิตได้ตามปกติ ออกนอกพื้นที่ได้ แต่เฝ้าระวังตนเอง ไม่อยู่ร่วมกับคนหมู่มาก ทั้งนี้ ทุกคนต้องร่วมมือกันเฝ้าระวังและป้องกันโรคอย่างต่อเนื่อง เพื่อเตรียมเข้าสู่โรคประจำถิ่นต่อไป
สำหรับรายงานยอดผู้ติดเชื้อโควิด-19 ประจำวันที่ 12 พฤษภาคม 2565 พบผู้ติดเชื้อรวม 8,019 ราย จำแนกเป็น ผู้ป่วยจากในประเทศ 8,016 ราย
ผู้ป่วยมาจากต่างประเทศ 3 ราย ทำให้มีผู้ป่วยสะสม 2,129,802 ราย (ตั้งแต่ 1 มกราคม 2565)
โดยมีจำนวนผู้หายป่วยกลับบ้าน 8,807 ราย
หายป่วยสะสม 2,078,005 ราย (ตั้งแต่ 1 มกราคม 2565) ในขณะที่มีผู้ป่วยกำลังรักษา 77,427 ราย และเสียชีวิต 59 ราย ส่วนรายงานจำนวนผู้ป่วยปอดอักเสบรักษาตัวอยู่ในโรงพยาบาลรวม 1,353 ราย เฉลี่ยจังหวัดละ 18 ราย อัตราครองเตียง ร้อยละ 17.4
ส่วนรายงานสรุปการฉีดวัคซีนโควิด-19 เมื่อวันที่ 11 พฤษภาคม 2565 (เวลา18.18 น.) รวมทั้งสิ้น 135,222,806 โดส แบ่งเป็นเข็มที่ 1 จำนวน 56,471,030 โดส เข็มที่ 2 จำนวน 51,824,924โดส เข็มที่ 3 จำนวน 23,986,460โดส และเข็มที่ 4 จำนวน 2,940,392 โดส ///
วันจันทร์ที่ 29 พฤศจิกายน 2564
เอกอัครราชทูตจีนประจำประเทศไทย เข้าเยี่ยมคารวะ รมว.อว. ในโอกาสเข้ารับตำแหน่งใหม่
เอกอัครราชทูตจีนประจำประเทศไทย เข้าเยี่ยมคารวะ รมว.อว. ในโอกาสเข้ารับตำแหน่งใหม่
เมื่อวันที่ 24 พฤศจิกายน 2564 : นายหาน จื้อเฉียง (Mr. Han Zhiqiang) เอกอัครราชทูตสาธารณรัฐประชาชนจีน ประจำประเทศไทย และคณะ ได้เข้าเยี่ยมคารวะ ศ.(พิเศษ) ดร.อเนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม พร้อมด้วยผู้บริหารหน่วยงานในสังกัดกระทรวง อว. เข้าร่วมหารือฯ ณ ห้องพระจอมเกล้า สำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรม
ในโอกาสนี้ ทั้งสองฝ่ายได้แลกเปลี่ยนข้อคิดเห็นเกี่ยวกับการขับเคลื่อนความร่วมมือด้านการอุดมศึกษา วิทยาศาสตร์ วิจัยและนวัตกรรม โดยจะเสริมสร้างความร่วมมือและให้การสนับสนุนซึ่งกันและกันให้มากยิ่งขึ้น บนพื้นฐานของการที่ไทยและจีนเป็นหุ้นส่วนความร่วมมือเชิงยุทธศาสตร์อย่างรอบด้านระหว่างกัน โดย อว. ได้มีการแต่งตั้งคณะกรรมการพัฒนาและขับเคลื่อนความร่วมมือด้านการอุดมศึกษา วิทยาศาสตร์ วิจัยและนวัตกรรม ระหว่างไทย-จีน เพื่อยกระดับความร่วมมือของทั้งสองฝ่ายในภาพใหญ่ให้มีทิศทางการดำเนินงานที่ชัดเจนและให้เกิดประโยชน์ร่วมกันมากยิ่งขึ้น การแลกเปลี่ยนข้อคิดเห็นและประเด็นความร่วมมือที่สำคัญ สรุปได้ดังนี้
กระทรวงการอุดมศึกษาฯ ยินดีให้การสนับสนุนการเรียนการสอนภาษาจีนในประเทศไทย และส่งเสริมการแลกเปลี่ยนด้านภาษาและวัฒนธรรมซึ่งสถาบันอุดมศึกษาของไทยและจีนมีความร่วมมือที่เข้มแข็ง โดยเฉพาะอย่างยิ่ง การมีสถาบันขงจื่อตั้งอยู่ในสถาบันอุดมศึกษาไทยถึง 16 แห่ง อีกทั้งจากการที่ อว. มีความร่วมมือที่ใกล้ชิดกับ Chinese Academy of Sciences (CAS) ซึ่งมีบทบาทสำคัญในการพัฒนาวิทยาศาสตร์และเทคโนโลยีของจีน จึงมีแนวคิดที่จะศึกษารูปแบบของ CAS มาปรับใช้ในการจัดตั้งหน่วยงานในลักษณะเดียวกันในไทยในอนาคตโดยอาจใช้ชื่อว่า Thailand Academy of Science (TAS)
ผู้บริหารหน่วยงานของกระทรวงการอุดมศึกษาฯ ได้นำเสนอประเด็นความร่วมมือรายสาขาที่ต้องการผลักดันและสานต่อ เช่น การส่งนักวิทยาศาสตร์ของไทยไปฝึกอบรมและดูงานการใช้เครื่องปฏิกรณ์ Tokamak การพัฒนาบุคลากรสำหรับการพัฒนาดาวเทียมขนาดเล็ก การร่วมสนับสนุนการจัดตั้ง Asian Treaty Organization for Astronomy เพื่อพัฒนาเทคโนโลยีด้านดาราศาสตร์ของประเทศสมาชิกในภูมิภาคเอเชีย การยกระดับความร่วมมือด้านการวิจัยและพัฒนาระบบขนส่งราง การพัฒนาหลักสูตรการเรียนการสอน การถ่ายทอดเทคโนโลยีและการบำรุงรักษาระบบราง การสนับสนุนการจัดตั้ง Sustainable Manufacturing Center (SMC) ณ EECi โดยขอให้จีนสนับสนุนด้านการพัฒนา SMEs ไทยให้เป็น Smart manufactory และการพัฒนากำลังคนด้าน AI การถ่ายทอดเทคโนโลยีการตรวจสุขภาพเขื่อนให้แก่กลุ่มประเทศอาเซียน การส่งเสริมการเกษตรให้มีมูลค่าสูง และความร่วมมือในการขจัดความยากจนโดยใช้วิทยาศาสตร์ เทคโนโลยีและนวัตกรรม
นอกจากนี้ รัฐมนตรีว่าการกระทรวงการอุดมศึกษาฯ ได้เสนอข้อริเริ่มความร่วมมือด้านการศึกษาและวิจัยเกี่ยวกับมรดกทางวัฒนธรรม เนื่องจากประเทศจีนเป็นแหล่งกำเนิดอารยธรรมที่สำคัญของโลกและเมื่อไม่นานมานี้ ไทยก็ได้รับการจัดอันดับให้เป็นประเทศที่ร่ำรวยมรดกทางวัฒนธรรมของโลกเป็นอันดับที่ 7 (โดย US News & World Report) ทั้งนี้ ทั้งสองฝ่ายอาจร่วมมือกันส่งเสริมมรดกทางวัฒนธรรมไทย-จีน ซึ่งนับเป็นข้อริเริ่มใหม่ในการเสริมสร้างความสัมพันธ์ระดับทวิภาคีที่สามารถขยายผลไปสู่ระดับพหุพาคีต่อไป ทั้งนี้ ฝ่ายจีนแสดงความสนใจและยินดีอย่างยิ่งที่จะให้การสนับสนุนในเรื่องดังกล่าว
วันอังคารที่ 28 มิถุนายน 2565
“ภาพรวมการเบิกจ่ายงบลงทุนของรัฐวิสาหกิจ ณ สิ้นเดือนพฤษภาคม 2565 เป็นไปตามเป้าหมาย”
การเบิกจ่ายงบลงทุนของรัฐวิสาหกิจ 43 แห่ง ที่ สคร. กำกับดูแลโดยตรง ณ สิ้นเดือนพฤษภาคม 2565 เป็นไปตามเป้าหมาย โดยมีผลการเบิกจ่ายงบลงทุนสะสม 112,413 ล้านบาท หรือคิดเป็นร้อยละ 100 ของแผนการเบิกจ่ายสะสม
นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า การเบิกจ่ายงบลงทุนของรัฐวิสาหกิจ 43 แห่ง ที่ สคร. กำกับดูแลโดยตรง ณ สิ้นเดือนพฤษภาคม 2565 เป็นไปตามเป้าหมาย โดยมีผลการเบิกจ่ายงบลงทุนสะสม 112,413 ล้านบาท หรือคิดเป็นร้อยละ 100 ของแผนการเบิกจ่ายสะสม ประกอบด้วย การเบิกจ่ายงบลงทุนของรัฐวิสาหกิจปีงบประมาณ (ตั้งแต่เดือนตุลาคม 2564 – เดือนพฤษภาคม 2565) 34 แห่ง จำนวน 61,734 ล้านบาท หรือคิดเป็นร้อยละ 97 ของแผนเบิกจ่ายสะสม และรัฐวิสาหกิจปีปฏิทิน (ตั้งแต่เดือนมกราคม 2565 - เดือนพฤษภาคม 2565) 9 แห่ง จำนวน 50,679 ล้านบาท หรือคิดเป็นร้อยละ 104 ของแผนเบิกจ่ายสะสม
ผลการเบิกจ่ายงบลงทุนของรัฐวิสาหกิจประจำปี 2565 ณ สิ้นเดือนพฤษภาคม 2565 (หน่วย : ล้านบาท)
รัฐวิสาหกิจ   กรอบลงทุนทั้งปี แผนเบิกจ่ายสะสม  ผลเบิกจ่ายสะสม  % เบิกจ่ายสะสม/แผนเบิกจ่ายสะสม
ปีงบประมาณ (ต.ค. 64 – พ.ค. 65)
จำนวน 34 แห่ง   130,235   63,940   61,734    97%
ปีปฏิทิน (ม.ค. 65 – พ.ค. 65)
จำนวน 9 แห่ง   216,931   48,797   50,679    104%
รวม 43 แห่ง   347,166   112,737   112,413    100%
นางสาวปิยวรรณ ล่ามกิจจา ที่ปรึกษาด้านพัฒนารัฐวิสาหกิจ กล่าวเพิ่มเติมว่า ในช่วงที่ผ่านมา รัฐวิสาหกิจหลายแห่งมีการปรับกรอบงบลงทุนให้สอดคล้องกับความสามารถในการเบิกจ่ายและวงเงินที่ได้เร่งเบิกจ่ายไปบางส่วนแล้วในปี 2564 โดย ณ สิ้นเดือนพฤษภาคม 2565 โครงการลงทุนขนาดใหญ่หลายโครงการสามารถเบิกจ่ายเป็นไปตามแผน อาทิ โครงการก่อสร้างรถไฟ สายเด่นชัย - เชียงราย - เชียงของ โครงการระบบขนส่งมวลชนทางรางในพื้นที่กรุงเทพมหานครและปริมณฑล ช่วงบางซื่อ - รังสิต (โครงการระบบรถไฟฟ้าชานเมือง (สายสีแดง)) โครงการก่อสร้างรถไฟ สายบ้านไผ่ - มหาสารคาม - ร้อยเอ็ด - มุกดาหาร - นครพนม และโครงการก่อสร้างรถไฟทางคู่ ช่วงนครปฐม - ชุมพร ของการรถไฟแห่งประเทศไทย และโครงการรถไฟฟ้าสายสีส้ม ช่วงศูนย์วัฒนธรรม - มีนบุรี ของการรถไฟฟ้าขนส่งมวลชนแห่งประเทศไทย
นางปานทิพย์ ศรีพิมล ผู้อำนวยการ สคร. กล่าวสรุปว่า ณ สิ้นเดือนพฤษภาคม 2565 ภาพรวมของรัฐวิสาหกิจยังคงสามารถเบิกจ่ายงบลงทุนได้ตามแผน นอกจากนี้ สคร. ได้ติดตามการดำเนินการตามมาตรการเร่งรัดการเบิกจ่ายงบลงทุนของรัฐวิสาหกิจ ประจำปี 2565 ซึ่งรัฐวิสาหกิจสามารถดำเนินการตามมาตรการเตรียมความพร้อมต่างๆ ได้ ทำให้ปัจจุบันโครงการสำคัญส่วนใหญ่สามารถลงนามในสัญญาได้แล้ว ทั้งนี้ คณะกรรมการติดตามเร่งรัดการเบิกจ่ายงบประมาณและการใช้จ่ายภาครัฐในการประชุมครั้งที่ 2/2565 เมื่อวันที่ 15 มิถุนายน 2565 ได้กำชับให้กระทรวงเจ้าสังกัดกำกับติดตามการเบิกจ่ายงบลงทุนในระยะเวลาที่เหลือของปี 2565 ให้เป็นไปตามเป้าหมายไม่น้อยกว่าร้อยละ 95 ของกรอบวงเงินอนุมัติให้เบิกจ่ายลงทุนด้วย
วันศุกร์ที่ 15 ตุลาคม 2564
เปลี่ยนแปลงเวลาให้บริการรถไฟฟ้าแอร์พอร์ต เรล ลิงก์ เป็นเวลา 05.30 - 23.00 น. ตั้งแต่วันที่ 16 ตุลาคม 2564
รถไฟขบวนสุดท้ายจะออกจากสถานีต้นทางคือ สถานีพญาไท และสถานีสุวรรณภูมิ เวลา 22.30 น. และจะถึงสถานีปลายทางเวลา 23.00 น.
นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด (รฟฟท.) กระทรวงคมนาคม เปิดเผยว่า ตามมติที่ประชุมศูนย์บริหารสถานการณ์การแพร่ระบาดของโรคติดเชื้อไวรัส covid-19 (ศบค.) เมื่อวันที่ 14 ตุลาคม 2564 ที่ผ่านมา ลดเวลากำหนดห้ามให้ประชาชนออกนอกเคหสถานในเวลากลางคืน หรือเคอร์ฟิวจากเดิมกำหนดไว้ เวลา 22.00 - 04.00 น. ปรับเป็นเวลา 23.00 – 03.00 น.
ดังนั้นบริษัทจึงเปลี่ยนแปลงเวลาให้บริการรถไฟฟ้าแอร์พอร์ต เรล ลิงก์ เป็นเวลา 05.30 - 23.00 น. ตั้งแต่วันที่ 16 ตุลาคม 2564 เป็นต้นไปจนกว่าจะมีการประกาศแจ้งเปลี่ยนแปลง โดยรถไฟขบวนสุดท้ายจะออกจากสถานีต้นทางคือ สถานีพญาไท และสถานีสุวรรณภูมิ เวลา 22.30 น. และจะถึงสถานีปลายทางเวลา 23.00 น.
ส่วนงานบริการลูกค้าสัมพันธ์ Call Center 1690 ตลอด 24 ชั่วโมง หรือ www.srtet.co.th , www.facebook.com/AirportRailLink และ Twitter : Airport Rail Link
วันอังคารที่ 21 มิถุนายน 2565
โฆษกรัฐบาลเผย ผู้ประกอบการสถานบริการและลูกจ้างขอบคุณ "นายกฯ" มติ ศบค. ทำให้ธุรกิจภาคบริการและการท่องเที่ยวคึกคัก เชื่อมั่นว่าอีกไม่นานประเทศไทยจะสามารถดำเนินชีวิตได้ตามปกติ
โฆษกรัฐบาลเผย ผู้ประกอบการสถานบริการและลูกจ้างขอบคุณ "นายกฯ" มติ ศบค. ทำให้ธุรกิจภาคบริการและการท่องเที่ยวคึกคัก เชื่อมั่นว่าอีกไม่นานประเทศไทยจะสามารถดำเนินชีวิตได้ตามปกติ โดยวันนี้พบผู้ติดเชื้อโควิด-19 จำนวน 1,714 ราย
วันนี้ (21 มิถุนายน 65) นายธนกร วังบุญคงชนะ โฆษกประจำสำนักนายกรัฐมนตรี เผยว่า ผู้ประกอบการสถานบริการ พนักงาน ลูกจ้าง รวมไปถึงภาคบริการเกี่ยวเนื่องกับธุรกิจท่องเที่ยวและบริการแสดงความขอบคุณพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะผู้อำนวยการศูนย์บริหารสถานการณ์โควิด-19 ที่ได้มีมติผ่อนคลายมาตรการให้เปิดสถานบริการ มีประชาชนต่างเข้ามาใช้บริการมากมาย มีการจับจ่ายใช้สอยเพิ่มมากขึ้น สถานบริการต่าง ๆ เริ่มมีการฟื้นตัวหลังถูกปิดมานานหลายเดือน ซึ่งทางผู้ประกอบการยืนยันว่า จะปฏิบัติตามมาตรการของทางสาธารณสุขอย่างเคร่งครัด ทั้งนี้ นายกรัฐมนตรีเชื่อมั่นว่าอีกไม่นานประเทศไทยจะสามารถดำเนินชีวิตได้ตามปกติ อย่างไรก็ตาม ยังคงต้องขอให้ประชาชน สถานประกอบการ สถานที่ท่องเที่ยว ปฏิบัติตามมาตรการป้องกันแบบครอบจักรวาล Universal Prevention และ COVID Free Setting ประเทศไทยต้องเดินหน้าต่อไป โดยต้องระมัดระวังอย่างที่สุดไม่ให้สถานการณ์กลับไปรุนแรง
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 1,714 ราย จำแนกเป็น ผู้ติดเชื้อในประเทศ 1,711 ราย และผู้ป่วยมาจากต่างประเทศ 3 ราย ผู้เสียชีวิตเพิ่มขึ้น 21 ราย ผู้ที่กำลังรักษาตัว 20,467 ราย และมียอดผู้ที่หายป่วยกลับบ้านแล้ว 2,137 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,279,107 ราย จำนวนผู้ที่หายป่วยสะสมจำนวน 2,283,075 ราย จำนวนผู้ป่วยปอดอักเสบรักษาตัวอยู่ในโรงพยาบาล 631 ราย
วันศุกร์ที่ 19 พฤศจิกายน 2564
ดีอีเอส หนุนไปรษณีย์ไทยนำดิจิทัลขยายตลาดสินค้าชุมชน
ดีอีเอส หนุนไปรษณีย์ไทยนำดิจิทัลขยายตลาดสินค้าชุมชน
กระทรวงดิจิทัลฯ มอบนโยบายไปรษณีย์ไทย ขับเคลื่อนดิจิทัลเข้าถึงผู้ประกอบการระดับชุมชนและเกษตรกร สร้างช่องทางเข้าถึงพื้นที่การตลาด และลูกค้ากลุ่มใหม่ทั่วไทย หนุนยกระดับรายได้เต็มรูปแบบ
นายเนวินธุ์ ช่อชัยทิพฐ์ ผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า ภายใต้กรอบนโนบายของรัฐบาลภายใต้ พล.อ.ประยุทธ์ จันทร์โอชา นายกรัฐมนตรี ในการลงทุนโครงสร้างพื้นฐานดิจิทัลที่ทันสมัยครอบคลุมทั่วประเทศ ให้ประชาชนทุกกลุ่มเข้าถึง และใช้ประโยชน์จากดิจิทัลในการเพิ่มรายได้ สร้างโอกาสใหม่ๆ ในการประกอบอาชีพ ตลอดจนยกระดับคุณภาพชีวิต
ทั้งนี้ กระทรวงดิจิทัลฯ ได้มีการวางแนวทางใช้ดิจิทัล เพื่อเป็นอีกหนึ่งกลไกในการยกระดับเศรษฐกิจและสังคม ตลอดจนส่งเสริมการดำเนินธุรกิจให้กับประชาชนในระดับชุมชน โดยการนำดิจิทัลไปใช้ให้ตรงกับบริบททางพื้นที่ ผ่านทางหน่วยงานต่างๆ ในสังกัดกระทรวงฯ
ล่าสุด ได้นำศักยภาพของไปรษณีย์ไทย ในฐานะผู้นำด้านการสื่อสารและขนส่งหลักของชาติ ร่วมกระตุ้นเศรษฐกิจกลุ่มจังหวัดภาคใต้ฝั่งอันดามัน ประกอบด้วย จังหวัดภูเก็ต ระนอง กระบี่ ตรัง พังงา และสตูล สนับสนุนผู้ประกอบการและวิสาหกิจชุมชน ให้สามารถดำเนินธุรกิจด้วยเครือข่ายของไปรษณีย์ไทยที่เข้าถึงได้ทุกพื้นที่ การช่วยยกระดับสินค้าให้พร้อมต่อการทำตลาดที่เปลี่ยนแปลง เข้าถึงโอกาสทางการตลาดและกลุ่มลูกค้าใหม่ๆ ทั่วประเทศไทย โดยสามารถคงคุณภาพของสินค้าที่ฝากส่งได้ตั้งแต่ต้นทาง–ปลายทาง
นายเอกสิทธิ์ คุณานันทกุล เลขานุการรัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า ดีอีเอส และไปรษณีย์ไทย ร่วมกันจัดหาโซลูชั่น และเทคโนโลยีช่วยยกระดับการขนส่งให้กับพื้นที่ทั้ง 6 จังหวัดข้างต้น โดยจัดระบบขนส่งแบบควบคุมอุณหภูมิ ภายใต้ชื่อบริการ “ฟิ้วซ์ โพสต์ (Fuze Post) ซึ่งเป็นธุรกิจร่วมทุนระหว่างไปรษณีย์ไทย และเอกชนผู้ให้บริการโลจิสติกส์รายใหญ่อีก 2 ราย เข้ามาช่วยยกระดับประสิทธิภาพการขนส่งอาหารทะเลสด อาหารทะเลแปรรูป อาหารแช่แข็ง
“กลุ่มจังหวัดภาคใต้ฝั่งอันดามัน เป็นพื้นที่ที่มีศักยภาพของประเทศทั้งด้านการท่องเที่ยว และอุตสาหกรรมอาหาร ดังนั้นผู้ประกอบการชุมชน และตลาดประมงที่มีอยู่เป็นจำนวนมาก จะมีช่องทางในการกระจายสินค้าไปยังกลุ่มธุรกิจอาหารต่างๆ และผู้บริโภคมากขึ้น มีความรวดเร็วในการจัดส่งระยะเวลา 1 วันทำการ นับถัดจากวันที่ฝากส่งสำหรับปลายทางกรุงเทพฯ ปริมณฑล และ 2 วันสำหรับปลายทางต่างจังหวัด” นายเอกสิทธิ์กล่าว
นอกจากนี้ ยังมีช่องทางอีมาร์เก็ตเพลสเว็บไซต์ Thailandpostmart.com อำนวยความสะดวกให้ผู้ประกอบการสินค้าชุมชน มีช่องทางการขายสามารถเชื่อมโยงไปยังผู้บริโภคในทุกพื้นที่ได้มากขึ้น ปัจจุบันมีผู้ประกอบการในพื้นที่ภาคใต้ 14 จังหวัด จำหน่ายสินค้าผ่านช่องทางนี้จำนวน 1,281 ราย มีสินค้าประเภทต่างๆ กว่า 817 รายการ เช่น อาหารแปรรูป สินค้าทางการเกษตร ฯลฯ โดยช่วง 10 เดือนที่ผ่านมามียอดสั่งซื้อสินค้าในพื้นที่ดังกล่าวรวมมูลค่ากว่า 11.33 ล้านบาท
**********************
วันพุธที่ 3 พฤศจิกายน 2564
ศักดิ์สยาม เจรจา BEM ช่วยลดค่าครองชีพประชาชน
ในการกำหนดมาตรการเยียวยาให้กับประชาชนจากกรณีการปรับอัตราค่าผ่านทางพิเศษสายศรีรัช - วงแหวนรอบนอกกรุงเทพมหานคร ตามสัญญาสัมปทาน ในวันที่ 15 ธันวาคม 2564 ที่จะมาถึงนี้
วันนี้ (3 พฤศจิกายน 2564) เวลา 10.00 น. ณ ห้องประชุม 1 กระทรวงคมนาคม นายศักดิ์สยาม ชิดชอบ รัฐมนตรีว่าการกระทรวงคมนาคม พร้อมด้วย นายชยธรรม์ พรหมศร ปลัดกระทรวงคมนาคมและคณะผู้บริหารกระทรวงคมนาคม การทางพิเศษแห่งประเทศไทย (กทพ.) โดย นายสรพงศ์ ไพฑูรย์พงษ์ ประธานคณะกรรมการ และนายสุรเชษฐ์ เหล่าพูลสุข ผู้ว่าการการทางพิเศษแห่งประเทศไทย และ บริษัท ทางด่วนและรถไฟฟ้ากรุงเทพ จำกัด (มหาชน) (BEM) โดยนายปลิว ตรีวิศวเวทย์ ประธานกรรมการบริหาร นายพงษ์สฤษดิ์ ตันติสุวณิชย์กุล กรรมการบริหาร เพื่อหารือถึงความเป็นไปได้ในการกำหนดมาตรการเยียวยาให้กับประชาชนจากกรณีการปรับอัตราค่าผ่านทางพิเศษสายศรีรัช - วงแหวนรอบนอกกรุงเทพมหานคร ตามสัญญาสัมปทาน ในวันที่ 15 ธันวาคม 2564 ที่จะมาถึงนี้
นายศักดิ์สยาม ชิดชอบ เปิดเผยว่า การประชุมครั้งนี้สืบเนื่องจากในปัจจุบันสภาพเศรษฐกิจโดยรวมของประเทศอันเป็นผลกระทบมาจากสถานการณ์การแพร่ระบาดของโรคติดเชื้อไวรัสโคโรน่า 2019 (COVID-19) อาจส่งผลกระทบต่อภาระค่าครองชีพของประชาชนผู้ใช้ทางพิเศษ โดยจากผลการประชุมหารือครั้งนี้ เห็นควรให้ กทพ. และ BEM มีแนวทางการกำหนดมาตรการเยียวยาให้กับประชาชนเพื่อเป็นการบรรเทาความเดือดร้อนอันอาจเกิดขึ้น ซึ่งท่านนายกรัฐมนตรีและรัฐบาลได้แสดงความห่วงใยต่อกรณีการปรับค่าผ่านทางดังกล่าว จึงขอให้ทางบริษัท BEM ได้พิจารณาให้ความร่วมมือกับภาครัฐ และช่วยเหลือประชาชนโดยการออกมาตรการในการส่งเสริมการตลาดหรือชะลอการขึ้นค่าผ่านทางที่จะเกิดขึ้นในวันที่ 15 ธันวาคม 2564 นี้ด้วย
ในโอกาสนี้ ผู้แทนบริษัท BEM ได้รับต่อที่ประชุมในการช่วยออกมาตรการส่งเสริมทางการตลาด เพื่อมิให้ประชาชนได้รับผลกระทบต่อการปรับขึ้นค่าผ่านทางในช่วงดังกล่าว โดยออกเป็นลักษณะของการส่งเสริมการตลาด หรือ Promotion ในรูปแบบผู้ใช้ทางที่ใช้คูปองชำระค่าผ่านทางในอัตราราคาเดิมที่ใช้อยู่ เป็นระยะเวลา 1 ปี (15 ธันวาคม 2564 - 15 ธันวาคม 2565) โดยทาง BEM จะทำหนังสือยืนยันมาตรการดังกล่าวแจ้งมายัง กทพ. เพื่อประชาสัมพันธ์ผู้ใช้ทางพิเศษในช่วงดังกล่าวต่อไป
ที่ประชุมฯ ยังได้หารือเกี่ยวกับแนวทางการแก้ไขปัญหาการจราจรติดขัดบริเวณหน้าด่านเก็บค่าผ่านทางพิเศษบนทางพิเศษของ กทพ. ที่อยู่ในการกำกับดูแลตามสัญญาสัมปทานของ BEM จำนวน 3 สายทาง ประกอบด้วย ทางพิเศษสายศรีรัช ทางพิเศษสายอุดรรัถยา และทางพิเศษสายศรีรัช - วงแหวนรอบนอกกรุงเทพมหานคร โดยการนำเทคโนโลยีระบบจัดเก็บค่าผ่านทางพิเศษอัตโนมัติแบบไม่มีไม้กั้น (Multi-Lane Free Flow : M-Flow) มาใช้ ทั้งนี้ ได้มีข้อสรุปให้ กทพ. จัดทำ action plan ให้ชัดเจนเพื่อเร่งรัดการแปรนโยบายไปสู่การปฏิบัติต่อไป
นอกจากนี้ ที่ประชุมยังได้หารือถึงการพัฒนาระบบตั๋วร่วมเพื่อให้บริการในระบบขนส่งสาธารณะแก่ประชาชนให้ได้รับความสะดวก โดยทางบริษัท BEM ยินดีให้ความสนับนสนุนกระทรวงคมนาคมในการพัฒนาระบบตั๋วร่วมเพื่อใช้ในระบบขนส่งสาธารณะที่กระทรวงคมนาคมดำเนินการอยู่ โดยในระยะแรก ได้มีการพัฒนาระบบ EMV Contactless ซึ่งเป็นการหักเงินผ่านระบบบัตรเครดิตและบัตรเดบิตของธนาคาร ทั้งในระบบรถไฟฟ้าสายสีน้ำเงิน และระบบรถไฟฟ้าสายสีม่วง พร้อมบูรณาการร่วมกับรถโดยสารของ ขสมก. และทางพิเศษ และจะได้มีการขยายผล ให้ครอบคลุมระบบขนส่งสาธารณะของกระทรวงคมนาคม รวมถึงประชาสัมพันธ์ให้ประชาชนรับทราบในระยะต่อไป
วันอังคารที่ 7 ธันวาคม 2564
ครม.รับทราบรายงานผลการดำเนินโครงการช่วยเหลือชาวไร่อ้อยตัดอ้อยสดเพื่อลดฝุ่น PM 2.5 ปีผลิต 63-64 ช่วยลดปริมาณอ้อยไฟไหม้และพื้นที่ตัดอ้อยไฟไหม้ลงร้อยละ 23.23
ครม.รับทราบรายงานผลการดำเนินโครงการช่วยเหลือชาวไร่อ้อยตัดอ้อยสดเพื่อลดฝุ่น PM 2.5 ปีผลิต 63-64 ช่วยลดปริมาณอ้อยไฟไหม้และพื้นที่ตัดอ้อยไฟไหม้ลงร้อยละ 23.23
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 7 ธันวาคม 2564 ว่า ครม.รับทราบรายงานผลการดำเนินโครงการช่วยเหลือเกษตรกรชาวไร่อ้อยตัดอ้อยสดเพื่อลดฝุ่น PM 2.5 ฤดูการผลิตปี 2563-2564 ตามที่กระทรวงอุตสาหกรรมเสนอ โครงการนี้เป็นการส่งเสริมการให้เกษตรกรชาวไร่อ้อยตัดอ้อยสดส่งโรงงานแทนการตัดอ้อยไฟไหม้ที่เป็นสาเหตุหนึ่งของฝุ่น PM 2.5 โดยเกษตรกรชาวไร่อ้อยที่ตัดอ้อยสดคุณภาพดีส่งโรงงานจะได้รับความช่วยเหลือในอัตรา 120 บาทต่อตัน ซึ่งโครงการได้จ่ายเงินช่วยเหลือเสร็จสิ้นแล้ว ณ วันที่ 30 กันยายน 2564 รวม 5,933 ล้านบาท (จากวงเงินโครงการทั้งสิ้น 6,065 ล้านบาท) มีเกษตรกรชาวไร่อ้อยได้ประโยชน์รวม 122,613 ราย มีปริมาณอ้อยสดส่งโรงงานรวม 49.4 ล้านตัน เมื่อเปรียบข้อมูลในฤดูกาลผลิตปี 2562/2563 พบว่า การช่วยเหลือเกษตรกรชาวไร่อ้อยที่ตัดอ้อยสดในฤดูการผลิตปี 2563/2564 ส่งผลให้พื้นที่เก็บเกี่ยวอ้อยไฟไหม้ลดลงจาก 5.71 ล้านไร่ เหลือ 2.87 ล้านไร่ หรือลดลงร้อยละ 23.23 และปริมาณอ้อยไฟไหม้ลดลงจาก 37.18 ล้านตัน เหลือ 17.61 ล้านตัน หรือลดลงร้อยละ 23.23 นอกจากนี้ โครงการดังกล่าว ยังจะเป็นการช่วยลดต้นทุนในการตัดอ้อยสดของชาวไร่อ้อยและจูงใจให้ชาวไร่อ้อยตัดอ้อยสดส่งโรงงานมากขึ้น ซึ่งเป็นการตอบสนองนโยบายรัฐบาลที่มุ่งแก้ไขปัญหามลพิษที่เกิดจากฝุ่นละอองขนาดเล็ก PM 2.5 ด้วย
.....................
วันจันทร์ที่ 9 สิงหาคม 2564
"อนุทิน" แจงเตรียมออก พ.ร.ก.จำกัดความรับผิดฯ สร้างความมั่นใจผู้ปฏิบัติงานโควิดไม่ถูกฟ้องร้อง
รองนายกรัฐมนตรีและรัฐมนตรีว่าการกระทรวงสาธารณสุขแจงเตรียมออก พ.ร.ก.จำกัดความรับผิดบุคลากรสาธารณสุขในการรักษาผู้ป่วยโควิด 19 เพื่อสร้างความมั่นใจแก่บุคลากรทางการแพทย์และผู้ปฏิบัติงานที่เกี่ยวข้องกับการบริหารจัดการโควิด 19
รองนายกรัฐมนตรีและรัฐมนตรีว่าการกระทรวงสาธารณสุขแจงเตรียมออก พ.ร.ก.จำกัดความรับผิดบุคลากรสาธารณสุขในการรักษาผู้ป่วยโควิด 19 เพื่อสร้างความมั่นใจแก่บุคลากรทางการแพทย์และผู้ปฏิบัติงานที่เกี่ยวข้องกับการบริหารจัดการโควิด 19 ภายใต้สถานการณ์แพร่ระบาดและมีทรัพยากรจำกัด ให้ได้รับการดูแล ปฏิบัติงานได้เต็มที่ ไม่ต้องกังวลถูกฟ้องร้อง
วันนี้ (9 สิงหาคม 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ถึงกรณีการวิพากษ์วิจารณ์การเตรียมออก พ.ร.ก.จำกัดความรับผิดสำหรับบุคลากรสาธารณสุขในการรักษาผู้ป่วยโรคติดเชื้อไวรัสโคโรนา 2019 เป็นการนิรโทษกรรมแบบเหมาเข่งให้คณะบุคคลที่เกี่ยวข้องกับการจัดหาและบริหารวัคซีนโควิด 19 ว่า ปัจจุบันสถานการณ์การแพร่ระบาดของโรคโควิด 19มีความรุนแรงและแพร่ระบาดอย่างรวดเร็วทั่วประเทศและทั่วโลก มีผู้ติดเชื้อจำนวนมากขึ้น ส่งผลต่อการให้บริการด้านการแพทย์และสาธารณสุขของประเทศ ในการดูแลผู้ป่วยภายใต้ทรัพยากรที่มีอย่างจำกัด ทั้งคน งบประมาณ ยาและเวชภัณฑ์ รวมถึงการบริหารจัดการ การจัดซื้อจัดหายา เวชภัณฑ์ อุปกรณ์ทางการแพทย์ เครื่องมือแพทย์และวัคซีนเพื่อสร้างเสริมภูมิคุ้มกันโรค ซึ่งสภาพความเป็นจริงมีข้อจำกัดและเงื่อนไขต่างๆ ส่งผลให้ไม่เป็นไปตามที่วางแผนไว้ เนื่องจากปัจจัยในการผลิตวัคซีนและเงื่อนไขในขณะการเจรจาในขณะนั้น
นายอนุทินกล่าวต่อว่า กฎหมายดังกล่าวมีเจตนารมณ์ที่จะให้ผู้รับผิดชอบเรื่องการบริหารจัดการ การจัดบริการทางแพทย์ และผู้ที่เกี่ยวข้องกับงานโควิด 19 ทั้งหมด ได้ปฏิบัติงานอย่างเต็มที่ในภาวะวิกฤตด้านสาธารณสุขของประเทศ โดยไม่ต้องกังวลกับความรับผิดต่างๆ ที่เกิดขึ้นโดยเจตนาดีของผู้ปฏิบัติงาน หากเป็นการกระทำโดยสุจริต ไม่ประมาทเลินเล่ออย่างร้ายแรง หรือการเลือกปฏิบัติอย่างไม่เป็นธรรม บุคลากรดังกล่าวก็ไม่ต้องรับผิด รวมถึงหากผู้ที่ได้รับมอบหมายในการเจรจาหรือจัดหาวัคซีน มีเจตนาสุจริต การตัดสินใจดำเนินการเป็นไปตามหลักวิชาการที่สนับสนุนในขณะนั้น กฎหมายนี้จึงเห็นควรให้ความคุ้มครองบุคคลหรือคณะบุคคลเหล่านั้นด้วย ซึ่งเป็นขวัญกำลังใจให้ผู้ปฏิบัติหน้าที่เกี่ยวกับโรคโควิด 19 ทั้งนี้ ร่างกฎหมายดังกล่าวอยู่ในขั้นตอนที่เตรียมรับฟังความคิดเห็นจากผู้มีส่วนเกี่ยวข้องต่างๆ ยังไม่ได้มีการเสนอต่อหน่วยงานที่เกี่ยวข้องแต่อย่างใด
“ร่างกฎหมายนี้เป็นการให้ความมั่นใจกับผู้ปฏิบัติหน้าที่เกี่ยวกับโรคโควิด 19 ให้คลายความกังวล เช่นการวินิจฉัยโรคและรักษาพยาบาล ก็ต้องทำความมั่นใจว่าเขาจะได้รับความเป็นธรรม โดยเฉพาะเรื่องของการฟ้องร้อง หากทำโดยเจตนาสุจริต ศาลก็ไม่เคยลงโทษ เราไม่ต้องการให้บรรดาแพทย์ พยาบาล มีความวิตกกังวลหากถูกฟ้องร้อง แม้จะมั่นใจว่าชนะก็ยังมีความวิตกกังวลระดับหนึ่ง เราต้องการให้แพทย์ พยาบาล มีขวัญกำลังใจเต็มที่จะได้ทุ่มเทในการรักษาพยาบาล วัคซีนก็ต้องจัดหาเข็มสาม เพื่อความปลอดภัยในการไปรักษาคนไข้ มีความกังวลให้น้อยที่สุด สุดท้ายประชาชน คนไข้ก็ได้ประโยชน์” นายอนุทินกล่าว
******************************************9 สิงหาคม 2564
วันศุกร์ที่ 1 ตุลาคม 2564
"กลาโหมแสดงความยินดีแก่นายทหารสัญญาบัตรที่ได้รับพระราชทานยศทหารชั้นนายพล ประจำปีงบประมาณ 2565"
ตามที่มีพระบรมราชโองการโปรดเกล้าโปรดกระหม่อมพระราชทานยศทหารชั้นนายพล ในสำนักงานปลัดกระทรวงกลาโหม
จำนวน 117 นาย แบ่งเป็น พลเอก 22 นาย พลเรือเอก 1 นาย พลอากาศเอก 1 นาย พลโท 30 นาย พลเรือโท 3 นาย พลอากาศโท 5 นาย พลตรี 39 นาย พลเรือตรี 5 นาย พลอากาศตรี 3 นาย และ พลตรีหญิง 8 นาย
ในวันศุกร์ที่ 1 ตุลาคม 2564 พลเอก วรเกียรติ รัตนานนท์ ปลัดกระทรวงกลาโหม เป็นประธานในพิธีแสดงความยินดีแก่นายทหารสัญญาบัตรที่ได้รับพระราชทานยศทหารชั้นนายพล ประจำปีงบประมาณ พ.ศ. 2565 ครั้งที่ 1 (ต.ค.64) และพิธีรายงานตัวของนายทหารสัญญาบัตรที่ได้รับพระกรุณาโปรดเกล้าโปรดกระหม่อม ย้ายเข้ามารับราชการในสำนักงานปลัดกระทรวงกลาโหม ณ ห้องพินิตประชานาถ ในศาลาว่าการกลาโหม
ทั้งนี้ ปลัดกระทรวงกลาโหมได้กล่าวแสดงความยินดีและให้โอวาทกับข้าราชการสำนักงานปลัดกระทรวงกลาโหมที่ได้รับพระราชทานยศสูงขึ้น และตระหนักว่าเกียรติยศที่ได้มาพร้อมหน้าที่ความรับผิดชอบที่มากขึ้น จึงต้องนำมาพัฒนาตนเองในการปฏิบัติหน้าที่ เพื่อนำไปพัฒนาระบบงานที่ทางราชการมอบให้ได้อย่างมีประสิทธิภาพและปกครองผู้ใต้บังคับบัญชาด้วยความเอาใจใส่อย่างใกล้ชิด อีกทั้งเป็นผู้นำที่มีคุณธรรมและเป็นแบบอย่างที่ดีให้กับผู้ใต้บังคับบัญชา สร้างความเป็นเอกภาพและความสามัคคีให้กับหน่วยงานต่อไป
วันศุกร์ที่ 15 กรกฎาคม 2565
ครม. เตรียมพิจารณาแผนปฏิบัติการป้องกันและแก้ปัญหาข่มขืน-คุกคามทางเพศ
ครม. เตรียมพิจารณาแผนปฏิบัติการป้องกันและแก้ปัญหาข่มขืน-คุกคามทางเพศ
วันนี้ (15 กรกฎาคม 2565) นางสาวรัชดา ธนาดิเรก รองโฆษกประจำสำนักนายกรัฐมนตรีเปิดเผยว่า รัฐบาลตระหนักถึงปัญหาการละเมิดและคุกคามทางเพศ ซึ่งเป็นปัญหาสังคมที่ต้องเร่งแก้ไขและบูรณาการความร่วมมือกันของหลายภาคส่วน ซึ่งขณะนี้ คณะกรรมการนโยบายและยุทธศาสตร์การพัฒนาสถานภาพสตรีแห่งชาติ (กยส.) ซึ่งมี นายวิษณุ เครืองาม รองนายกรัฐมนตรี เป็นประธานได้ให้ความเห็นชอบ (ร่าง) แผนปฏิบัติการเพื่อการป้องกันและแก้ไขปัญหาการข่มขืนกระทำชำเราและการล่วงละเมิดทางเพศแล้ว โดยจากนี้จะนำเสนอต่อคณะรัฐมนตรี เพื่อให้ความเห็นชอบต่อไป
สำหรับแผนปฏิบัติการฯ แบ่งการดำเนินงาน 3 ส่วน ได้แก่ 1.ปรับความรู้และทัศนคติของสังคม โดยมีเป้าหมาย อาทิ สร้างกลไกการป้องกันและเฝ้าระวังความรุนแรงทางเพศและการล่วงละเมิดทางเพศ ปรับระบบความคิดที่ไม่เพิกเฉยต่อปัญหาการข่มขืนกระทำชำเรา/ล่วงละเมิดทางเพศ และลดมายาคติของสังคม สร้างพื้นที่สาธารณะที่ปลอดภัย
2.ปรับปรุงระบบงานเพื่อสร้างความเป็นธรรม โดยมีเป้าหมาย อาทิ ผู้เสียหายได้รับการคุ้มครองสิทธิและสวัสดิภาพ เข้าถึงบริการที่เป็นมิตรและเป็นธรรม ปรับพฤติกรรมผู้กระทำความผิดและป้องกันการกระทำผิดซ้ำ และ
3.ปรับมาตรการทางวินัย กฎหมายและกระบวนการยุติธรรม เพื่อให้ความช่วยเหลือผู้เสียหาย โดยมีเป้าหมาย อาทิ ปรับปรุงเนื้อหาของกฎหมายคุ้มครองสิทธิและสวัสดิภาพผู้เสียหายในความผิดเกี่ยวกับเพศ ปรับกระบวนการยุติธรรมเพื่อคุ้มครองสิทธิและสวัสดิภาพผู้เสียหายให้มีประสิทธิภาพ มีมาตรการให้สามารถลงโทษทางวินัยร้ายแรงแก่เจ้าหน้าที่ของรัฐที่ล่วงละเมิดทางเพศ
มากไปกว่านั้น ในปี 2563 รัฐบาลได้ออก 12 มาตรการในการป้องกันและแก้ไขปัญหาการล่วงละเมิดหรือคุกคามทางเพศในการทำงาน ตามที่กระทรวงการพัฒนาสังคมและมั่นคงของมนุษย์เสนอ ประกอบด้วย มาตรการ อาทิ
1.หน่วยงานต้องมีการประกาศเจตนารมณ์เป็นลายลักษณ์อักษร โดยประชาสัมพันธ์ให้บุคลากรในองค์กรรับทราบอย่างทั่วถึง
2.หน่วยงานต้องมีการจัดทำแนวปฏิบัติเพื่อป้องกันและแก้ไขปัญหาการล่วงละเมิดฯ โดยให้บุคลากรในหน่วยงานได้มีส่วนร่วม
3.หน่วยงานต้องปรับเปลี่ยนทัศนคติเกี่ยวกับพฤติกรรมทางเพศ และกำหนดให้เป็นประเด็นหนึ่งในหลักสูตรการพัฒนาบุคลากรทุกระดับ
4.หน่วยงานต้องเสริมสร้างความรู้ความเข้าใจเกี่ยวกับพฤติกรรมการล่วงละเมิดฯ และสร้างสภาพแวดล้อมที่ดีในองค์กร
5. หน่วยงานต้องมีมาตรการคุ้มครองผู้ร้องเรียนและผู้เป็นพยาน และต้องให้การคุ้มครองผู้ร้องเรียนไม่ให้ถูกกลั่นแกล้ง
“รัฐบาลให้ความสำคัญต่อการแก้ปัญหาการละเมิดและคุกคามทางเพศ ซึ่งเป็นปัญหาของสังคมที่ฝังรากลึกมานาน ที่ผ่านมาได้ออกมาตรการและขับเคลื่อนการสร้างการรับรู้และตระหนักถึงความจำเป็นที่ทุกภาคส่วน องค์กรต่างๆต้องร่วมมือกัน โดยเฉพาะ 12 มาตรการในการป้องกันและแก้ไขปัญหาการล่วงละเมิดหรือคุกคามทางเพศในการทำงานที่รัฐบาลเห็นชอบไปแล้วนั้น นายกรัฐมนตรีได้กำชับให้จัดการเผยแพร่อย่างกว้างขวาง เพื่อให้ทุกหน่วยงานดำเนินการอย่างเคร่งครัด มีมาตรฐาน จัดการกับผู้กระทำผิดให้เข็ดหลาบ รวมถึงเยียวยาผู้ได้รับความเสียหายอย่างเป็นธรรมและรวดเร็ว” นางสาวรัชดา กล่าว
วันจันทร์ที่ 6 มิถุนายน 2565
โฆษกรัฐบาลแนะฝ่ายค้าน เอาหลักฐานโชว์ชัดบนเวทีซักฟอก ไม่ใช่เน้นวาทกรรม เสียดสี สาดโคลน ชี้ควรใช้เนื้อหาเป็นตัวตั้ง จะอภิปราย รมต.กี่คนไม่ใช่เอาจำนวนเข้าว่าแล้วค่อยหาข้อมูลเอาดาบหน้า
โฆษกรัฐบาลแนะฝ่ายค้าน เอาหลักฐานโชว์ชัดบนเวทีซักฟอก ไม่ใช่เน้นวาทกรรม เสียดสี สาดโคลน ชี้ควรใช้เนื้อหาเป็นตัวตั้ง จะอภิปราย รมต.กี่คน ไม่ใช่เอาจำนวนเข้าว่าแล้วค่อยหาข้อมูลเอาดาบหน้า แจงรัฐบาลพร้อมรับฟังข้อเสนอแนะและนำไปตรวจสอบทุกครั้ง
วันที่ 6 มิ.ย. 65 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่ พ.ต.อ.ทวี สอดส่อง เลขาธิการพรรคประชาชาติ ระบุถึงการอภิปรายไม่ไว้วางใจนายกรัฐมนตรี และรัฐมนตรีเป็นรายบุคคลว่า จะเน้นข้อมูลที่เห็นว่ารัฐบาลทำผิดกฎหมาย และส่อไปในทางทุจริต มีหลักฐานเป็นหลัก ประมาณ 2-3 เรื่องใหญ่ว่า เป็นเรื่องปกติที่ฝ่ายค้านชอบโหมโรงก่อนศึกซักฟอกทุกครั้งว่ามีหลักฐาน มีไม้เด็ด แต่เมื่อถึงเวลาอภิปรายจริงก็มักจะเป็นอย่างที่ประชาชนได้เห็น ได้รับทราบว่า มีแต่วาทกรรม เสียดสี สาดโคลน เนื้อหาต่างจากที่แกนนำม็อบบนท้องถนนพูดบนเวทีหรือไม่ประชาชนก็ทราบดี เพียงแต่ถูกนำมาพูดในสภาฯ โดยคนที่เรียกตัวเองว่าเป็น ส.ส. ซึ่งเป็นเรื่องที่ไม่ถูกต้อง อย่างไรก็ตาม หากฝ่ายค้านมีหลักฐานจริงตามที่กล่าวอ้างก็นำมาแสดงในสภาฯ ได้ รัฐบาลพร้อมรับฟังอยู่แล้ว ที่ผ่านมารัฐบาลก็รับฟังข้อเสนอแนะและนำไปตรวจสอบทุกครั้ง เพียงแต่ฝ่ายค้านไม่ยอมเปิดใจ ทำเหมือนอภิปรายเสร็จแล้วก็แลัวกันไป ไม่ได้สนใจคำชี้แจงของรัฐบาลเท่าที่ควรด้วยซ้ำ ทั้งนี้ เชื่อว่าเมื่อรัฐบาลชี้แจงข้อบิดเบือนต่าง ๆ ของฝ่ายค้านแล้ว ประชาชนจะเข้าใจและเลิกสับสน
ส่วนกรณีที่ น.ส.ศิริกัญญา ตันสกุล ส.ส.บัญชีรายชื่อ พรรคก้าวไกล ระบุว่า รายชื่อรัฐมนตรีที่ถูกอภิปรายไม่ไว้วางใจ เป้าหมายหลักเป็นรัฐมนตรีกลุ่ม 3 ป.คือ พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม พล.อ.ประวิตร วงษ์สุวรรณ รองนายกรัฐมนตรี และ พล.อ.อนุพงษ์ เผ่าจินดา รัฐมนตรีว่าการกระทรวงมหาดไทยนั้น นายธนกร กล่าวว่า ขอให้ฝ่ายค้านไปคุยกันเองให้ตกผลึกก่อนดีกว่าว่า สามารถหาข้อมูลที่อ้างว่ามีการทุจริตได้จริงหรือไม่ ควรใช้เนื้อหาเป็นตัวตั้ง แล้วค่อยสรุปว่าจะอภิปรายรัฐมนตรีกี่คนแน่ ไม่ใช่เอาจำนวนรัฐมนตรีที่จะถูกอภิปรายเป็นตัวตั้ง แล้วค่อยไปหาข้อมูลเอาดาบหน้า ซึ่งสุดท้ายจะกลายเป็นการอภิปรายแบบน้ำท่วมทุ่งเหมือนที่ผ่านมา ทั้งนี้ ฝ่ายค้านควรอภิปรายแบบเสนอแนะด้วยข้อมูล ข้อเท็จจริง ให้เห็นว่ารัฐบาลตัดสินใจอะไรผิดพลาด เกิดการใช้งบประมาณไม่เหมาะสมตรงไหน อย่างไร และการบริหารที่อ้างว่ามีความผิดพลาดนั้น สร้างความเสียหายจริงหรือไม่ ซึ่งจะทำให้ประชาชนได้รับประโยชน์มากกว่า
วันพุธที่ 13 กรกฎาคม 2565
​โฆษกรัฐบาล เผย นายกฯ ขอให้ประชาชนวางแผนการเดินทางในช่วงหยุดยาวให้ดี ขับรถมีน้ำใจ ลดอุบัติเหตุ
พร้อมขอบคุณเจ้าหน้าที่ทุกคนที่อำนวยความสะดวกแก่ประชาชนในช่วงหยุดยาว
วันนี้ (13 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้กำลังใจการทำงานของทุกหน่วยงานที่เกี่ยวข้องเพื่ออำนวยความสะดวกประชาชนเดินทางอย่างปลอดภัยในช่วงวันหยุดยาว หลังรับรายงานว่าการเดินทางในประเทศคึกคัก เชื่อมั่นว่าจะมีส่วนสำคัญกระตุ้นเศรษกิจ เกิดเงินหมุนเวียน สร้างรายได้ให้ผู้ประกอบการด้านการท่องเที่ยวในประเทศ
โฆษกประจำสำนักนายกรัฐมนตรีกล่าวว่า ในช่วงการหยุดยาวนี้พบว่ามีประชาชนเดินทางจำนวนมาก คาดว่าจะเป็นการกระตุ้นเศรษฐกิจในประเทศได้พอสมควร อย่างไรก็ดี ขอให้ทุกคนที่เดินทางวางแผนการท่องเที่ยว และเดินทางให้ดี และยังต้องระมัดระวัง ดูแลตนเอง และคนใกล้ชิดให้ปลอดภัยตามมาตรการป้องกันตนเองจากโรคโควิด 19
บริษัท ขนส่ง จำกัด (บขส.) รายงานว่า วันหยุดยาวตลอดเดือนกรกฎาคมนี้ บขส. ได้เตรียมความพร้อมจัดรถโดยสาร รถร่วมบริการฯ ให้เพียงพอกับความต้องการของประชาชน โดยวันที่ 13-17 กรกฎาคม 2565 คาดว่าจะมีผู้โดยสาร ประมาณ 55,000-60,000 คนต่อวัน หรือเพิ่มขึ้น 20-30% จากช่วงก่อนวันหยุดยาว ใช้รถโดยสาร รถ บขส. รถร่วม และรถตู้ ทั้งเที่ยวไปและเที่ยวกลับ รวม 3,000 เที่ยว และเส้นทางที่มีผู้โดยสารจองตั๋วมากที่สุด คือ เส้นทางภาคตะวันออกเฉียงเหนือ อาทิ ขอนแก่น อุบลราชธานี บุรีรัมย์ และนครพนม ซึ่งกรมทางหลวง (ทล.) เปิดให้บริการวิ่งฟรีชั่วคราวบนทางหลวงพิเศษระหว่างเมืองหมายเลข 6 (M6) สายบางปะอิน-นครราชสีมาช่วงปากช่อง-สีคิ้ว-ขามทะเลสอ ระยะทาง 64 กิโลเมตร ในช่วงวันอาสาฬหบูชาและวันเข้าพรรษา ขาออกวันที่ 13-14 กรกฎาคม 2565 และขาเข้าวันที่ 15-17 กรกฎาคม 2565 และช่วงวันเฉลิมพระชนมพรรษาฯ ขาออก วันที่ 28-29 กรกฎาคม 2565 และขาเข้าวันที่ 30-31 กรกฎาคม 2565 เพื่อแบ่งเบาการจราจรบนทางหลวงหมายเลข 2 (ถนนมิตรภาพ) ทล. คาดว่าในช่วงวันหยุดยาวอาสาฬหบูชาและวันเข้าพรรษา ระหว่างวันที่ 13-17 กรกฎาคม 2565 รวม 5,375,727 คัน แบ่งเป็นขาออก 2,692,935 คัน และขาเข้า 2,682,792 คัน คาดว่าวันที่ 13 กรกฎาคม จะมีปริมาณจราจรขาออกสูงสุดประมาณ 589,586 คัน และวันที่ 17 กรกฎาคม จะมีปริมาณจราจรขาเข้า กทม.สูงสุดประมาณ 596,695 คัน
“นายกรัฐมนตรีขอให้ประชาชนที่มีแผนการเดินทางให้ดีในช่วงนี้เตรียมพร้อม ตรวจสอบสภาพรถ พักผ่อนให้เพียงพอก่อนขับรถ มีน้ำใจ ระมัดระวังอุบัติเหตุ และขอบคุณหน่วยงาน และเจ้าหน้าที่ภาครัฐและเอกชนทุกคน ที่มีส่วนช่วยในการอำนวยความสะดวกการเดินทางทั้งเพื่อการท่องเที่ยว และกลับภูมิลำเนาให้ประชาชนไทย และชาวต่างชาติทุกคน” นายธนกรฯ กล่าว
วันอังคารที่ 12 เมษายน 2565
นายกฯ กำชับเจ้าหน้าที่บังคับใช้กฎหมายเคร่งครัดลดอุบัติเหตุ หวังสงกรานต์เป็นเทศกาลแห่งความสุขและปลอดภัย
.....
พล.อ.ประยุทธ์ จันทร์โอชา นายกรัฐมนตรี และ รมว.กลาโหม ห่วงการเดินทางในช่วงเทศกาลสงกรานต์ ซึ่งคาดว่าประชาชนจะเริ่มทยอยออกเดินทางกลับภูมิลำเนามากที่สุดในวันพรุ่งนี้ (12 เม.ย.) จึงกำชับเจ้าหน้าที่ตำรวจ ทุกหน่วยงานที่เกี่ยวข้อง กวดขันวินัยการจราจรทุกรูปแบบ เปิดช่องทางพิเศษเป็นระยะ ๆ เพื่อเร่งระบายปริมาณรถที่หนาแน่นในบางช่วง
.
รวมถึงกำชับให้ผู้ขับขี่รถโดยสารสาธารณะ ต้องผ่านการตรวจวัดแอลกอฮอล์และสารเสพติด เพื่อป้องกันอุบัติเหตุ และมีส่วนช่วยร่วมกันรับผิดชอบต่อชีวิตผู้โดยสารเดินทางกลับบ้านอย่างปลอดภัย พร้อมขอบคุณและให้กำลังใจเจ้าหน้าที่ผู้ปฏิบัติงานทุกคน
.
ขณะเดียวกันขอทุกคนร่วมกันเฝ้าระวังการแพร่ระบาดในช่วงวันหยุดยาวนี้ และปฏิบัติตามมาตรการป้องกันตัวเอง Universal Prevention สูงสุด ทุกพื้นที่ที่มีการจัดกิจกรรมสงกรานต์ต้องปฏิบัติตามมาตรการ Covid Free Setting อย่างเข้มข้น ทั้งนี้ ได้มอบหมายกระทรวงสาธารณสุขให้เตรียมประเมินสถานการณ์โดยหวังว่า หลังเทศกาลยอดผู้ป่วยอยู่ในเกณฑ์ที่สามารถควบคุมได้
#ไทยคู่ฟ้า#ร่วมต้านโควิด19
-------------------
วันอาทิตย์ที่ 22 สิงหาคม 2564
วัคซีน-19 ไฟเซอร์มีอยู่แล้วในแผนจัดหาวัคซีนหลัก
วันพุธที่ 14 กรกฎาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลยืนยันว่า การจัดหาวัคซีนโควิด-19 ไฟเซอร์ อยู่ในแผนจัดหาวัคซีนหลัก โดยเบื้องต้นมีกำหนดส่งมอบในช่วงไตรมาสที่ 4 ของปีนี้จำนวน 20 ล้านโดส สำหรับการบริหารสถานการณ์โควิด-19 และการจัดทำแผนจัดหาวัคซีน ผ่านการกลั่นกรองจากคณะแพทย์ผู้เชี่ยวชาญ มีงานวิชาการรองรับ และเป็นไปตามกฎหมายทุกขั้นตอน สอดคล้องกับรัฐธรรมนูญและหลักภาวะฉุกเฉินด้านสาธารณสุขระหว่างประเทศขององค์การอนามัยโลก ทั้งนี้ องค์การอนามัยโลกยืนยันว่า วัคซีนที่ประเทศไทยใช้ ได้แก่ แอสตราเซนเนกา ซิโนแวค และซิโนฟาร์ม มีความปลอดภัยและมีประสิทธิภาพ อย่างไรก็ตาม วัคซีนโควิด-19 ที่ทั่วโลกใช้อยู่ขณะนี้ ไม่มีชนิดใดป้องกันการติดเชื้อได้ 100% แต่ทุกชนิดลดการเจ็บป่วยหนักและเสียชีวิตได้
​
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 1 กรกฎาคม 2564
ดีเดย์! วันนี้ศุลกากรเปิดลงทะเบียนออนไลน์ ให้ผู้นำเข้า-ส่งออก ด้วยระบบ Customs Trader Portal
วันนี้ (1 กรกฎาคม 2564) กรมศุลกากรได้เปิดระบบ Customs Trader Portal ให้ผู้นำเข้า- ส่งออก และยืนยันตัวตนผ่านแอปพลิเคชันเป๋าตังได้ทันที สะดวก รวดเร็ว ปลอดภัย
นายชัยยุทธ คำคุณ ที่ปรึกษาด้านพัฒนาระบบควบคุมทางศุลกากร ในฐานะโฆษกกรมศุลกากร เปิดเผยว่า กรมศุลกากรและธนาคารกรุงไทยได้ร่วมมือกันพัฒนาระบบลงทะเบียนออนไลน์ Customs Trader Portal และยืนยันตัวตนผ่านธนาคารกรุงไทยทุกสาขา ตู้เอทีเอ็มและแอปพลิเคชันเป๋าตัง เพื่ออำนวยความสะดวกให้ผู้นำเข้าบุคคลธรรมดาที่สั่งของมาใช้เอง หรือนำมาจำหน่าย หรือเป็นสินค้าที่ต้องมีใบอนุญาตจากหน่วยงานอื่น ๆ ไม่ต้องเดินทางมาที่จุดบริการศุลกากรหรือไม่ต้องให้ตัวแทนนำบัตรประชาชนหรือหนังสือเดินทางตัวจริงมาแสดงที่จุดบริการศุลกากร ทำให้สะดวก ปลอดภัย และรวดเร็ว ทั้งนี้ กรมศุลกากรได้ออกประกาศฯ ที่ 94/2564 เรื่อง การลงทะเบียนผู้ปฏิบัติพิธีการศุลกากรหรือดำเนินการในกระบวนการทางศุลกากร เพื่อรองรับระบบดังกล่าวฯ
โฆษกกรมฯ กล่าวต่ออีกว่า สำหรับผู้ลงทะเบียนออนไลน์ในระบบ Customs Trader Portal สามารถเข้าไปลงทะเบียนได้ที่ https://www.customstraderportal.com และเมื่อลงทะเบียนในระบบเรียบร้อย ท่านสามารถยืนยันตัวตนผ่านธนาคารกรุงไทยได้ 3 ช่องทาง ได้แก่ 1. แอปพลิเคชันเป๋าตัง สามารถยืนยันตัวตนได้ทันที โดยเข้าไปที่เมนูยืนยันตัวตนทางอิเล็กทรอนิกส์ 2. ตู้ ATM สีเทาของกรุงไทย 3,300 เครื่องทั่วประเทศ 3. สาขาของธนาคารทั่วประเทศกว่า 1,000 แห่ง โดยเปิดให้บริการวันนี้ (1 กรกฎาคม 2564)
สอบถามข้อมูลการใช้งานระบบ Customs Trader Portal ได้ที่ฝ่ายทะเบียนผู้นำเข้าและส่งออก กรมศุลกากร โทร. 02-667-6488 หรือ 02-667-7802 หรือที่ www.customstraderportal.com และสอบถามข้อมูลการยืนยันตัวตนได้ที่ Krungthai Contact Center 02-111-1111